Document ID: 32008D0350

KOMISIJAS LĒMUMS
(2008. gada 3. aprīlis)
par Anglijas, Velsas, Ziemeļīrijas un Skotijas noteikumiem attiecībā uz atļauju izņēmumiem, kurus piešķir uzņēmumiem un organizācijām, kas reģenerē bīstamos atkritumus, saskaņā ar Padomes Direktīvas 91/689/EEK 3. pantu
(izziņots ar dokumenta numuru K(2008) 1212)
(Autentisks ir vienīgi teksts angļu valodā)
(Dokuments attiecas uz EEZ)
(2008/350/EK)
EIROPAS KOPIENU KOMISIJA,
ņemot vērā Padomes 1991. gada 12. decembra Direktīvu 91/689/EEK par bīstamajiem atkritumiem (1) un jo īpaši tās 3. panta 4. punktu,
tā kā:
1. PAZIŅOTIE VALSTS NOTEIKUMI
(1)
Ar 2005. gada 13. septembra, 2006. gada 18. janvāra, 2006. gada 3. un 4. augusta un 2006. gada 6. decembra paziņojumiem Apvienotā Karaliste Komisijai nosūtīja ierosinātos grozījumus pašreizējos noteikumos par atkritumu apsaimniekošanas licencēšanas izņēmumiem, kas attiecas uz bīstamajiem atkritumiem Anglijā, Velsā un Skotijā un ir paredzēti sadaļā Schedule 3 - Darbības, uz kurām neattiecas atkritumu apsaimniekošanas licencēšana (Activities Exempt from Waste Management Licensing) - 1994. gada tiesību aktā Atkritumu apsaimniekošanas licencēšanas noteikumi (Waste Management Licensing Regulations 1994) (Tiesību akts Nr. 1056/1994, ar grozījumiem).
(2)
Apvienotā Karaliste paziņoja tikai tiesību normas Nr. 17(1), 18(1), 38, 39(1) un (2), 43, 45(1) un (2), 47A(2) un 48A(2) no Anglijas un Velsas 2006. gada atkritumu apsaimniekošanas licencēšanas izņēmumu noteikumu projekta (grozījumi un saistītie noteikumi) (Draft Waste Management Licensing Exemptions (Amendment and Related Provisions) (England and Wales) Regulations 2006), tas ir, normas, kas attiecas uz bīstamajiem atkritumiem. Attiecībā uz Ziemeļīriju tika paziņotas tiesību normas Nr. 49 līdz 51 no A pielikuma Ziemeļīrijas 2003. gada atkritumu apsaimniekošanas licencēšanas noteikumu (Waste Management Licensing Regulations (Northern Ireland) 2003) sadaļas Schedule 2 (Atkritumu apsaimniekošanas licencēšanas izņēmumi (Exemptions from Waste Management Licensing)) sadaļai Schedule A. Turpretī Skotija paziņoja atļauju izņēmumus, kas attiecas gan uz bīstamajiem, gan nebīstamajiem atkritumiem (Skotijas 2006. gada atkritumu apsaimniekošanas licencēšanas noteikumu grozījumu projekta (Draft Waste Management Licensing Amendment (Scotland) Regulations 2006) tiesību normas Nr. 3(a)(ii), 3(c), 6(1) un (2), 17(1), 18(2)(a) un (b), 28, 36(1) līdz (3), 38, 39(1) un (2), 43(1) līdz (3), 45(1) un (2), 47(2) un 48(2)).
2. NOVĒRTĒJUMS
(3)
Vērtējot atbilstību Direktīvas 91/689/EEK 3. panta 2. punktam, paziņotie izņēmumi par bīstamajiem atkritumiem Anglijā, Velsā, Ziemeļīrijā un Skotijā atbilst direktīvas prasībām. Paziņotajos tiesību aktu projektos uzskaitīti bīstamo atkritumu veidi un maksimālie daudzumi, kā arī paredzētas prasības, kas jāizpilda, lai veiktu glabāšanu. Attiecīgie atkritumu veidi ir atbilstīgi identificēti, ievērojot Komisijas 2000. gada 3. maija Lēmumu 2000/532/EK, ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) punktu Padomes Direktīvā 75/442/EEK par atkritumiem, un Padomes Lēmumu 94/404/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem (2).
(4)
Paziņoto tiesību aktu projektu tiesību normā Nr. 38, kas attiecas uz tādu atkritumu uzglabāšanu, ko testē, lai noteiktu klasifikāciju un nodrošinātu pareizu apstrādi, nav iekļauta atbilstīga atsauce saskaņā ar Lēmumu 2000/532/EK. Tomēr Komisija ir pieņēmusi šo izņēmumu, jo atkritumu testēšana un analīze ir vajadzīga, lai noteiktu dažu atkritumu veidu īpašības - ieskaitot to, vai tie ir vai nav bīstamie atkritumi. Tāpēc norādīt precīzu atsauci un atbilstīgi apstrādāt atkritumus var tikai pēc testēšanas. Šo izņēmumu nevar attiecināt uz jebkuru apstrādi, uz ko attiecas atsevišķa atkritumu atļauja.
(5)
Komisija uzskata, ka attiecībā uz paziņotajiem izņēmumiem noteikt ierobežojumus bīstamo vielu saturam atkritumos un emisiju robežvērtības nebūtu proporcionāli. Tāpat Komisija uzskata, ka, izpildot pārējās prasības, kas noteiktas Direktīvas 91/689/EEK 3. panta 2. un 3. punktā, tiek pietiekami nodrošināta izņēmumiem atbilstošo atkritumu apsaimniekošana saskaņā ar Direktīvas 91/689/EEK 1. panta 1. punktu.
(6)
Runājot par Direktīvas 91/689/EEK 3. panta 2. punktā paredzēto nosacījumu, kurš attiecas uz atkritumu veidu un daudzumu un reģenerācijas metožu atbilstību nosacījumiem, kas paredzēti 4. pantā Eiropas Parlamenta un Padomes 2006. gada 5. aprīļa Direktīvā 2006/12/EK par atkritumiem (3), tiesību akta Nr. 1056/1994 sadaļas Schedule 4 tiesību norma Nr. 4(1) (a) dublē Direktīvas 2006/12/EK 4. panta prasības. Tādējādi Direktīvas 91/689/EEK 3. panta 2. punkta nosacījums ir izpildīts.
(7)
Tiesību akta Nr. 1056/1994 tiesību normā Nr. 18(1) paredzēts, ka uzņēmums vai organizācija nedrīkst veikt darbības, uz ko attiecas izņēmums un kas ietver atkritumu reģenerāciju vai apglabāšanu, nereģistrējoties attiecīgajā reģistrācijas iestādē. Tādējādi ar šo normu ir izpildīta Direktīvas 91/689/EEK 3. panta 3. punktā paredzētā reģistrācijas prasība.
(8)
Komisija ir apspriedusies ar dalībvalstīm par paziņoto izņēmumu atbilstību Direktīvas 91/689/EEK 3. pantam. Neviena dalībvalsts neiebilda pret tiesību aktu projektu pieņemšanu.
3. SECINĀJUMS
(9)
Ņemot vērā apspriedes ar dalībvalstīm un Komisijas veikto analīzi, kas liecina, ka tiesību aktu projekti atbilst Direktīvas 91/689/EEK 3. panta prasībām, tiesību aktu projekti ir jāapstiprina.
(10)
Šā Lēmuma pielikumā pievienots Apvienotās Karalistes paziņoto noteikumu kopsavilkums, ievērojot Direktīvas 91/689/EEK 3. panta 2. un 4. punktu un saistībā ar Direktīvas 2006/12/EK 11. panta 1. punkta b) apakšpunktu. Apstiprinājums attiecas tikai uz pielikumā apkopotajiem noteikumiem un neskar citu Direktīvās 2006/12/EK un 91/689/EEK vai citos Kopienas tiesību aktos paredzētu noteikumu piemērošanu paziņotajiem tiesību aktiem.
(11)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Direktīvas 2006/12/EK 18. pantu,
IR PIEŅĒMUSI ŠO LĒMUMU.
1. pants
Noteikumi par atļauju uzņēmumiem, kas attiecas uz bīstamajiem atkritumiem un paredzēti Anglijas un Velsas 2006. gada atkritumu apsaimniekošanas licencēšanas izņēmumu noteikumu projektā (grozījumi un saistītie noteikumi) (draft Waste Management Licensing Exemptions (Amendment and Related Provisions) (England and Wales) Regulations 2006), Ziemeļīrijas 2006. gada elektrisko un elektronisko iekārtu atkritumu noteikumos (atkritumu apsaimniekošanas licencēšana) (Waste Electrical and Electronic Equipment (Waste Management Licensing) (Northern Ireland) Regulations 2006) un Skotijas 2006. gada atkritumu apsaimniekošanas licencēšanas grozījumu noteikumos (Waste Management Licensing Amendment (Scotland) Regulations 2006), ko paziņojusi Apvienotā Karaliste un kas minēti šā lēmuma pielikumā, atbilst Direktīvas 91/689/EEK 3. panta 2. un 4. punktam.
2. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2008. gada 3. aprīlī

Labels: 18
20